13.4.2016

**Ossi Haajasen tarina**

Ossi Haajanen aloitti tupakoinnin nuorena, kaveriporukan paineen vaikutuksesta. Tupakkaa kului ja jämiä pummittiin. Ennen 50-vuotissyntymäpäiviä Ossi sai diagnoosin: kurkunpään syöpä.

**Kurkkuun leikattiin reikä**

Vuonna 1995 maailma oli erilainen kuin tänä päivänä. Ossilla ei ollut internetiä, josta hän olisi voinut tarkistaa, mitä määrätty leikkaus oikein tarkoitti ja mitä tultaisiin tekemään.  
Vasta sairaalassa hoitaja kertoi, että leikkauksen johdosta Ossin kurkkuun tulisi jäämään reikä, jonka kautta hän jatkossa hengittäisi ja puhuisi. Ossille kerrottiin suoraan, että leikkauksen jälkeen hänellä olisi pisimmillään seitsemän vuotta elinaikaa.   
Leikkauspäivä oli Ossin loppuelämän ensimmäinen päivä. Pian hän sai huomata, että leikkaus oli jättänyt pysyvät jälkensä, ei vaan häneen kehoonsa, mutta myös elämään yleisesti. Piti opetella puhumaan uudestaan ja totutella elämään leikkauksessa kurkkuun asennetun avanteen kanssa.

**Vuosi 2016 - Ossi voi hyvin, kiertää luennoimassa ja laulaa**

Kaksikymmentä vuotta leikkauksen jälkeen Ossi voi hyvin ja käy kertomassa tarinaansa etenkin koululaisille – ja laulaa karaokea. Elämä kurkkusyöpäpotilaana on vaatinut uhrauksia ja myönnytyksiä. Avanne vaatii paljon huomiota päivittäisessä elämässä. Se pitää puhdistaa huolellisesti aamuin ja illoin.

Ossi Haajanen ei ole missään vaiheessa sairauttaan antanut periksi, vaan kulkee määrätietoisesti elämässään eteenpäin. Ossilla on tarina kerrottavanaan ja hän haluaa tulla kuulluksi myös laulaen. Hän toivoo, että hänen tarinansa pysäyttää nuoren ihmisen, saa hänet ajattelemaan ja välttämään nikotiinituotteita.

**­­­\_\_\_\_\_\_\_**

**Kurkunpää-ruokatorviproteesi**

Kurkunpää sijaitsee hengitysteiden ja nielun risteyskohdassa. Sen ensisijaisena tehtävänä on suojata hengitysteitä ja estää vieraan materiaalin kulkeutuminen henkitorveen sekä mahdollistaa äänen tuottaminen.

Kurkunpäänsyöpäpotilaalle joudutaan joissain tapauksissa poistamaan kurkunpää ja asentamaan tilalle proteesi eli henkitorviavanne. Toipumisen jälkeen syöminen sujuu normaalisti suun kautta, mutta hengitys tapahtuu avanteen kautta. Henki- ja ruokatorven väliin asennetulla puheproteesilla saavutetaan yleensä tyydyttävä äänenmuodostus.

Kurkunpää-ruokatorviproteesi on muovinen, lankarullan muotoinen, 6–10 millimetrin mittainen apuväline, jonka ruokatorven puoleisessa päässä on läppä. Kun aukko suljetaan sormella tai läpällä potilas pystyy puhaltamaan keuhkoissa olevan ilman proteesin kautta nieluun ja näin tuottamaan usein varsin hyvänlaatuisen äänen. Potilaan niellessä sylkensä tai syödessä ruokaa läppä pysyy sulkeutuneena ja estää pääsyn henkitorveen. Proteesia pitää puhdistaa päivittäin.